Purviškių tvenkinys
Purviškių tvenkinys – tvenkinys Lietuvoje, Kauno rajone, 9 km į šiaurės vakarus nuo Vilkijos miesto. Sudarytas užtvenkus Lazduonos upę (Dubysos intakas) 3,7 km nuo jos žiočių. Tvenkinio ilgis iš šiaurės rytų į pietvakarius – 2,35 km, plotis – iki 0,2 km. Altitudė 47 m. Krantai statūs, aukšti, šlaitai apaugę medžiais ir krūmynais. Kranto linija labai vingiuota, į rytus yra nutįsusi 0,67 km ilgio įlanka. Į vakarus stūkso Padubysio miškas, rytinėje pakrantėje auga Palazduonio miškelis, kuriame yra Butvilonių piliakalnis. Kitose pakrantėse plyti dirbami laukai. Aplink tvenkinį įsikūrę kaimai: Lazduoniai, Juodžiai, Palazduonys ir Gudravis. Tvenkinys įrengtas 1986 m.